2023.6.16.
HU
Az Európai Unió Hivatalos Lapja
C 214/155 2023. január 19., csütörtök
S.
mivel biztosítani kell, hogy a halászat irányításának a KHP által szorgalmazott központosítása összeegyeztethető legyen a helyi irányítással, amely elengedhetetlen az ágazat társadalmi-gazdasági életképességének biztosításához;
T.
mivel a regionalizáció a KHP egyik pillére, és a decentralizált megközelítés különösen fontos a kisüzemi part menti halászati ágazat számára, figyelembe véve a halászati ágazatban az egyes tagállamok között fennálló különbségeket;
U.
mivel a helyi közösségek bevonásával végzett gazdálkodás kulcsfontosságú a kisüzemi halászati szegmens döntéshozatali folyamatban való részvételének biztosításához;
V.
mivel a KHP ezért nem biztosítja azt az egyértelmű és differenciált jogszabályi támogatást a kisüzemi halászat számára, amely segíthetne biztosítani annak társadalmi-gazdasági életképességét; mivel a tagállamok szintén nem állapítanak meg eredményes intézkedéseket a halászat e típusának érdekében;
W.
mivel számos európai part menti régióban – különösen a Földközi-tenger térségében – a kisüzemi halászat és a kagylók gyűjtése a gazdasági, társadalmi és környezeti dimenziók közös metszetében működik, és jelentősen hozzájárul a társadalmi-gazdasági jóléthez, a foglalkoztatáshoz, valamint a gazdasági és társadalmi kohézió előmozdításához különféle part menti régiókban és legkülső régiókban, amelyek gyakran strukturális korlátokkal küzdenek, és amelyeknek támogatásra van szükségük a gazdasági diverzifikáció lehetőségeinek kiaknázásához;
X.
mivel a halászatból származó jövedelmet ezért nem szabad kizárólag haszonszerzésnek tekinteni, minthogy az egy olyan életmód fenntartásához is hozzájárul, amely számos part menti közösség számára hatalmas kulturális és történelmi értékkel bír, ugyanakkor fontos társadalmi és gazdasági védőhálót is biztosít; mivel ebben az értelemben a kisüzemi halászat megoldást jelent a fokozódó elnéptelenedésre, az elöregedő népességre és a súlyosbodó munkanélküliségre, amelyek mind komoly kihívást jelentenek az európai országok legtöbb part menti régiója és a szigetek számára; mivel a kisüzemi halászat kivételes és sokrétű hatást gyakorol a part menti területek társadalmi és kulturális örökségére;
Y.
mivel a kisüzemi halászat alapvető szerepet játszhat a fenntartható fejlődési célok elérésében, amint azt a 14.b. cél kifejezetten elismeri; mivel a szociális biztonsági ágazat hozzájárulhat a fenntartható fejlődési célok – mint például a 2. fenntartható fejlődési cél (Az éhezés felszámolása) és annak 2.3.
célkitűzése, az 5. fenntartható fejlődési cél (A nemek közötti egyenlőség) és annak 5.a. és 5.b. célkitűzése, a 8. fenntartható fejlődési cél (Tisztességes munka és gazdasági növekedés) és annak 8.5.
célkitűzése, valamint a teljes 13. fenntartható fejlődési cél (Éghajlatvédelmi fellépés) – alapjául szolgáló egyéb égető szakpolitikai problémák megoldásához is;
Z.
mivel a halászok „a tenger őreiként” is szerepet játszanak, és a halászat hozzájárul az egészséges, kiegyensúlyozott étrendhez szükséges, fehérjében gazdag élelmiszerek biztosításához;
AA.
mivel a halászhajókon bekövetkező balesetek és események túlnyomó többsége emberi tényezőkre vezethető vissza (62,4 %), a második leggyakoribb ok pedig a rendszer/berendezés hibája (az esetek 23,2 %-a); AB.
mivel a kisüzemi halászatot sok esetben egyetlen szakemberrel a fedélzeten végzik; AC. mivel a kisüzemi halászati flottát érintő, biztonsággal és komforttal kapcsolatos kérdéseket nem lehet a halászati erőkifejtéstől és a halhozamtól elszigetelten vizsgálni; mivel ebben a tekintetben a bruttó tonnatartalomra mint a halászati kapacitás mérésének kritériumára vonatkozó korlát negatív hatással van a kisüzemi halászati flotta biztonságára és komfortjára, mivel kevésbé ösztönöz a hajók cseréjére és korszerűsítésére vagy a rendelkezésre álló hely növelésére annak érdekében, hogy növeljék a személyzet kényelmét, a biztonságot és végső soron az ágazat vonzerejét, különösen a fiatalok és a nők körében; AD. mivel ezek a biztonsággal kapcsolatos kérdések nem vizsgálhatók elszigetelten a tagállamok kisüzemi halászati flottáinak sajátosságaitól, például attól a ténytől, hogy a flotta nagy kockázatnak lehet kitéve az ágazatra vonatkozó speciális biztonsági tanácsadás hiánya, a műveletek egyszemélyes jellege, a hosszú munkaidő vagy a felszerelésbe való beszorulás veszélye miatt; mivel a flotta működési feltételei eltérőek; mivel e flotta egy része olyan partszakaszokról vagy kikötőkből működik, ahol a működési feltételek gyakran bizonytalanok; mivel e helyzet fényében meg kell fontolni a meghajtási teljesítménynek a flotta jellemzőihez és a működési feltételekhez való hozzáigazítását, a halászati erőkifejtés vagy a fogási arányok növelése nélkül, a flotta kikötőbe való be- és onnan való kihajózásakor fennálló körülmények biztonságosabbá tétele érdekében;